Alcaraz weer wêreld se besteCarlos Alcaraz spog met die silwerware. Foto: Twitter. Carlos Alcaraz het sommer twee vlieë met een swaai van sy tennisraket in die eindstryd van die Indian Wells-toernooi in Kalifornië geslaan. Nie net het hy Daniil Medvedev se opmars na nóg ŉ titel gestuit nie, maar met sy spoggerige oorwinning van 6-3 en 6-2 het hy ook vir Novak Djokovic as die wêreld se voorste speler onttroon. “Dit beteken ongelooflik baie vir my om weer eerste op die ATP-ranglys te wees. Maar hierdie toernooi-oorwinning is net so spesiaal,” het Alcaraz gesê. Hy het nie een stel in sy ses wedstryde in Kalifornië verloor nie en sy visier is nou vierkant op die komende ATP-toernooi in Miami gerig. “Ek het nou definitief ŉ selfvertroue-inspuiting gekry, selfs al was Daniil nie nou op sy beste gewees nie. Ek sien nou baie daarna uit om in Miami af te slaan!” Die 19-jarige Spanjaard het verlede jaar ŉ maagspierbesering tydens die Parys-meesterstoernooi opgedoen, maar sy tennistrein het met ŉ goeie vertoning in die Argentynse Ope in Buenos Aires weer momentum opgebou. Op sy beurt sal Djokovic weer by die Monte Carlo-toernooi in aksie wees. Die Serwiese ster se inentingstatus het weer eens ŉ stokkie voor sy deelname in die VSA gesteek. NUMERO UNO ???????????? The moment @carlosalcaraz won his third ATP Masters 1000 title without dropping a set! @BNPPARIBASOPEN | #TennisParadise pic.twitter.com/BjqnLHVf2I — ATP Tour (@atptour) March 20, 2023 Rybakina te sterk vir Sabalenka In die vroueafdeling het Elena Rybakina die eerste ATP 1 000-titel van haar loopbaan ingeoes toe sy Aryna Sabalenka met 7-6 en 6-4 geklop het. “Die eerste stel was ŉ taai uitdaging en ons al twee het kanse gehad, maar ek kon die knoop deurhak. Die tweede stel was aansienlik makliker vir my gewees,” het Rybakina gesê. Die 23-jarige speler van Kasakstan is nou sewende op die WTA-ranglys. Indian Wells has a ???? CHAMPION ???? What a week in #TennisParadise for Elena Rybakina! pic.twitter.com/zTZYiAHNPr — wta (@WTA) March 19, 2023